El Govern va aprovar en el Consell Executiu del dia 8 de febrer el document Posició del Govern de Catalunya en relació a les perspectives financeres de la UE 2007-2013 i la reforma de la política regional europea (també anomenat Memoràndum ).
Aquest document té com a objectiu presentar davant de la societat catalana, el govern central i les institucions europees la preocupació per aquest tema i la defensa dels interessos de Catalunya.
En síntesi, els principals punts de la posició de Catalunya són els següents:
- La defensa del nou objectiu 2 "Competitivitat Regional i Ocupació", amenaçat de quedar força reduït o, fins i tot, de desaparèixer, donat l'interès d'alguns països de passar el pressupost comunitari de l'1,24% a l'1% del PIB.
- La defensa d'un instrument financer per la pèrdua del Fons de Cohesió.
Aquest punt és especialment important per les autoritats de l'Estat, perquè amb l'ampliació de la UE Espanya en seria el principal perjudicat, atès que concentra el 66% del Fons de Cohesió.
- La defensa d'una proporció major de fons transfronterers en relació als transnacionals dins el capítol de cooperació territorial.
- La reivindicació de majors competències en la programació regional del FSE i ésser autoritat de gestió i de certificació del nou DOCUP, tal i com són d'altres regions europees.
- Manteniment del mapa d'ajuts amb finalitat regional.
El President de la Generalitat de Catalunya, amb el recolzament de les 16 comunitats autònomes restants, ha presentat esmenes al Dictamen del Comitè de les Regions (CDR) sobre les perspectives financeres 2007-2013.
Les esmenes s'adrecen a defensar una solució política per a Espanya per la pèrdua del Fons de Cohesió deguda a l'efecte estadístic.
El Plenari del CDR per discutir-les va tenir lloc els dies 23 i 24 de febrer de 2005.
D'altra banda, Catalunya ha presentat esmenes als Dictamens del Comitè de les Regions (CDR) sobre els Reglaments (FEDER i també al Reglament General).
L'esmena presentada al Dictamen sobre el Reglament General fa referència a una nova distribució dels fons entre els tres capítols de l'objectiu "Cooperació Territorial Europea" (transfronterera, transnacional i xarxes de cooperació i d'intercanvi d'experiències).
D'altra banda, les esmenes al Dictamen del CDR Sobre el Reglament del FEDER van adreçades a ampliar els àmbits d'intervenció d'aquest fons per poder acomplir amb els criteris de Lisboa i Göteborg, ampliar els criteris de participació territorial en la cooperació transfronterera, i també un reforçament del paper de les regions en la participació de l'objectiu "Cooperació Territorial Europea".
Aquestes esmenes van ser examinades en el Plenari del CDR que va tenir lloc els dies 13 i 14 d'abril de 2005.
Davant la inquietud que suposa l'amenaça de forta reducció de recursos o, fins i tot de desaparició de l'objectiu competitivitat i ocupació si el pressupost comunitari es situa per sota de l'1,24% de la RNB, alts càrrecs dels Governs d'Aragó, Balears, Madrid, Navarra, País Basc i Catalunya es van reunir a Olite (Navarra) el 22 de desembre de 2004 i van formular un escrit conjunt que es va comunicar al Ministeri d'Economia i Hisenda en defensa d'aquest objectiu.
De resultes de la reunió, aquestes regions van signar un manifest, del qual tot seguit en resumim les conclusions:
1) Transmeten al Ministeri d'Economia i Hisenda la necessitat de defensar l'Objectiu competitivitat i ocupació per al proper període de programació 2007-2013.
2) Donat que aquestes regions consideren que la competitivitat i la ocupació han d'estar en sintonia, demanen a l'Administració Central que defensi davant la UE la regionalització de la programació del FEDER i del FSE.
3) Volen que es mantingui el contingut de l'article 87.3.c. de l'actual Tractat de la UE, referit als ajuts d'estat.
Amb això es donaria continuïtat als ajuts amb finalitat regional en regions que, com Catalunya, participarien en el nou objectiu "Competitivitat Regional i Ocupació".
4) En el cas de que Espanya pugui gaudir d'un fons similar al Fons de Cohesió, volen que es garantitzi que totes les regions de l'Estat puguin participar-hi.
5) També sol·liciten que l'Estat espanyol quedi en una situació favorable en relació amb l'instrument transfronterer de cooperació, i que s'hauria de redistribuir el repartiment percentual assignat als capítols transfronterer i transnacional en benefici del primer.
6) Finalment, consideren necessari que l'Administració General de l'Estat recolzi la reivindicació de Balears, en el sentit d'eliminar el criteri de 150 km. de distància marítima per poder realitzar cooperació transfronterera cofinançada.
La Generalitat ha impulsat la signatura d'una carta conjunta dels Quatre Mototrs d'Europa (Lombardia, Rhône-Alpes, Baden-Württenberg i Catalunya) per la defensa de l'objectiu competitivitat i ocupació.
El 27 de gener de 2005, el President Maragall, en nom dels quatre presidents de les regions abans esmentades, ha tramès una carta de posició comuna al President del parlament Europeu, al President del Consell Europeu i al President de la Comissió.
Aquesta iniciativa catalana en defensa del nou objectiu "Competitivitat Regional i Ocupació" ha impulsat a altres regions beneficiàries a plantejar la seva defensa.
Així, la CRPM (Conferència de Regions Perifèriques i Marítimes) impulsa la signatura conjunta d'una posició comuna d'un elevat nombre de regions europees, entre les que s'hi troba Catalunya, demanant el manteniment d'aquest nou objectiu de la política regional europea.
Finalment, dins de les actuacions que el Govern ha dut a terme en el marc de la negociació del nou període 2007-2013, cal destacar que el Conseller d'Economia i Finances va participar, el 3 de març de 2005, en la Conferència de Brusel·les sobre l'estratègia de Lisboa i Göteborg i els fons estructurals europeus.
El Patronat Català Pro-Europa i la Secretaria de Relacions Internacionals, a través de la informació que obtenen en les seves reunions a Brusel·les, amb representants de l'Estat, conferències sectorials, REPER, etc. donen suport al Departament d'Economia i Finances en aquest àmbit.
Donat que s'estan negociant les condicions i els reglaments que regiran durant el període 2007-2013, és bo esmentar projectes inclosos en el DOCUP de Catalunya 2000-2006 que han destacat per la seva bona gestió en el periode que ara acaba i que trobem en els següents àmbits:
En l'àmbit del transport sostenible